Amalá ! Ariel, Ariel, dzǎl yā Dávid a ngálúman ai dɔ́. Báán m̀bú ai éví ḿbɔ̄g, ai məbóg mə́sə̄ yā étē, 2ńdɔ mayi sɔ́ myâd Ariel: a yi vəŋan və ǹyón ai ǹtad, a yi fɔ́ɔ́ ma yénē və ebé ńdzáŋ ébēn. 3Anə́ Dávid, mayi wa vúl mīǹkán bítá ḿbomoná, mayi wa dili á miǹkum bitá étēde, mayi wa tíndī bəmiǹsína bitá á nyɔ́l. 4Bâyi wa sili á sí, ǒ ngakɔ́bɔ á ḿbúlúg, eděn ńkɔkɔ anə́ éví bə́kón, kíŋ dzoe ě ngawóge anə́ mān ólólɔ́ŋ. 5Miǹzízíŋ míe myâyi bɔ anə́ funga, míńgə́ngɛ́d myátībili wa anə évūlá. 6Etun ná, Ǹtondôbə Ngul mə́sə a yi sɔ́, á zāŋ ńkulu, sí é tigidan ai edǔŋ məsis, ngul miǹdzimbi, zə̌ yaŋ, ndóan miǹkabag. 7Dzǎm tē lâyi bɔ anə́ bíyə́yə̄m báyén ai alú, ású ébá bə́ ngálúman ai Ariel, a bə́ ngákɔ́dan nyé á nyɔ́l, bə́ yádán nyē. 8Dzǎm tē lâyi fulan ai bíyə́yə̄m ya ńwôg zie ǎ yəm a dzâg, ábōg ā kə həbə, hə zie e sobolo nyé âbum, ngə́ kig anə́ bīyə́yə̄m bí é mod a wú ékōdé ā yəm a nyâg, və á kə̄ həbə kíŋ ē ńtɔ̄á nyē á káŋálá ! Éyə̄ lâyi yénǎn nālá ai ébá bálúman ai Síon. 9Kámán dɔ̄, mǐ lāŋán mənyu mə́ yô, və̌ŋán miǹdíndím, mǐ lāŋán nálā. Sɔ́án, və sə̌ kig məyɔg, wulúgan otsə́tsābadan, və sə̌ kig ású mə́nyú, 10amú Ńtondôbə ǎ soe yǎ mína oyɔ́ á mís ǎ bəprofɛ́d, ǎ yali yǎ mína miǹló ǎ bə̄yén bə́ mvīgí. 11Ǹyénán mam mə́tē mə́sə, ó ńtɔa yǎ mína anə́ é kálara a fɛdə́: bə́ fyánáŋ və̄ é mod ǎ yəm láŋ, bɔ́ nâ: "Láŋá vā", və nyé a yalán nâ: "Mə sə́ kig láŋ, amú kálara a fɛdə́ !" 12Bə́ kə́ hḿ və é mod ǎ yə̌m kig láŋ, bɔ́ nâ: "Láŋá hḿ bíā vá", nyé nâ: "Mǎyə̌m kig láŋ."